O‘zbekistonda yanvar oyidagi xaridlardan qaytadigan 1 foizlik keshbek fevral oxirida to‘lab beriladi — DSQ

O‘zbekiston Davlat soliq qo‘mitasi yanvar oyida amalga oshirilgan va Soliq ilovasida ro‘yxatdan o‘tkazilgan xaridlardan qaytadigan 1 foizlik keshbek 21−25-fevral kunlari to‘lab berilishini ma’lum qildi. Mos ravishda fevral xaridlari uchun keshbek mart oyining xuddi shu sanalarida to‘lanadi.

2021-yilning oktabr oyida prezidentning nazorat-kassa texnikasidan foydalanishni takomillashtirishga doir qarori qabul qilingandi. Hujjat bilan 2022-yil 1-yanvardan boshlab chakana savdo, umumiy ovqatlanish va aholiga maishiy xizmat ko‘rsatish obyektlarida xaridni amalga oshirgan hamda ushbu xaridni soliq organlarining maxsus mobil ilovasida xarid chekining QR-kod yordamida skanerlash orqali ro‘yxatdan o‘tkazgan jismoniy shaxslarga ularning bank kartalariga oy yakuni bilan xarid summasining 1 foizi respublika budjetidan qaytariladi.
“Sotib olingan tovarlar qaytarilganda tadbirkorlik subyektlarida xarid cheklariga tuzatish kiritish imkoniyati mavjudligini va ular tomonidan soliq hisobotlarini taqdim etish muddatlari hisobot oyidan keyingi oyning 20-sanasigacha etib belgilanganini inobatga olgan holda keshbek summasi 21-25-sanalarda qaytarilishini ma’lum qilamiz”, — deyiladi xabarda.
Avvalroq O‘zbekistonda texnik xizmat ko‘rsatish markazi xodimlari o‘zgalarning 11 milliard so‘mlik xarid chekidan tushgan keshbekni o‘zlashtirgani aniqlangani to‘g‘risida xabar berilgandi.
 “Chekni odamlarning o‘zlari so‘rashi kerak, chek bermaganlarga keskin choralar ko‘riladi” – Kudbiyev savdo majmualarida chek berilishi va keshbek haqida